Okresná prokuratúra Žilina 
Moyzesova 20, 011 56 Žilina 1 	

Sp. zn. : 2 Pv 609/12/5511	Žilina, 29.1.2013
EEČ : 2-43-45-2013

U Z N E S E N I E

Trestná vec:	obvinený XXXXX  
Prečin:	Porušovanie domovej slobody podľa § 194 odsek 1 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Žilina
Podľa § 220 odsek 1 Trestného poriadku schvaľujem zmier uzavretý medzi: 
obvineným:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
a
poškodenými:
1.	XXXXX
2.	XXXXX
Obsahom zmieru je:
a.	Peňažná suma určená na všeobecne prospešné účely: 50,00 € 
b.	Konkrétny adresát peňažnej sumy určenej na všeobecne prospešné účely: Občianske združenie Straník, Žilina - Zástranie č. 49 
c.	Suma odovzdaná štátu na peňažnú pomoc obetiam trestnej činnosti: 50,00 € 
a súčasne podľa § 215 odsek 1 písmeno g) Trestného poriadku zastavujem trestné stíhanie obvineného
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
realizované policajtom Obv.odd. PZ Žilina - okolie pod spisovou značkou ORP-1465/ZO-ZA-2012.
Dňa 18.07.2012 v presne nezistenom čase v dobe od 08.00 hod. do 18.00 hod. za pomoci pravého kľúča, ktorý si skôr neoprávnene zaobstaral, odomkol vchodové dvere do rodinného domu v Strečne na ulici Školskej XXXXX, vnikol dnu, prešiel na medziposchodie do izby XXXXX a zo šperkovnice vedľa televízora odcudzil pár náušnic zo žltého kovu so svetlomodrým očkom, pár náušníc zo žltého kovu so vsadeným tmavým očkom, pár náušníc zo žltého kovu s gravírovaním, prsteň zo žltého kovu v tvare „V“, v ktorom boli vsadené biele kamienky, prsteň zo žltého kovu s modrým očkom, prsteň zo žltého kovu s gravírovanou ozdobou a retiazku zo žltého kovu s príveskom zo žltého kovu v tvare srdca, následne prešiel po schodoch na poschodie do spálne, kde zo šperkovnice v nočnom stolíku vedľa postele odcudzil 2ks hladké svadobné obrúčky zo žltého kovu a retiazku s príveskom so znamením ryby zo žltého kovu a šperky následne predal do záložní v Žiline a v Martine a peniaze z predaja použil pre vlastnú potrebu, čím svojím konaním spôsobil XXXXX škodu vo výške 500,-Eur a XXXXX škodu vo výške 200,-Eur.

Odôvodnenie: 
Poverený príslušník OO PZ Žilina - okolie uznesením sp. zn. ČVS:ORP-1465/ZO-ZA-2012 zo dňa 21.07.2012 podľa § 199 ods. 1 Tr. poriadku začal trestné stíhanie a súčasne vzniesol obvinenie podľa § 206 ods. 1 Tr. poriadku  XXXXX pre prečin krádeže podľa § 212 ods. 2 písm. a) Tr. zák. a prečin porušovania domovej slobody podľa § 194 ods. 1 Tr. zák. na vyššie uvedenom skutkovom základe. Následne pri vykonaných výsluchoch poškodení XXXXX a XXXXX ako blízke osoby vo vzťahu k obvinenému nedali súhlas podľa § 211 ods. 1 Tr. por.  na trestné stíhanie obvineného pre prečin krádeže podľa § 212 ods. 2 písm. a) Tr. zák.. Z uvedeného dôvodu bola prokurátorom zmenená právna kvalifikácia s tým, že konanie obvineného bude posudzované iba ako prečin porušovania domovej slobody podľa § 194 ods. 1 Tr. zákona.

	Po skončení skráteného vyšetrovania mi poverený príslušník PZ predložil spisový materiál spolu s návrhom na podanie obžaloby. Následne som vec odstúpil na konanie probačnému a mediačnému úradníkovi za účelom vykonania mediácie.

	V konaní pred probačným a mediačným úradníkom Okresného súdu v Žiline ako aj v prípravnom konaní sa obv. XXXXX ku spáchaniu činu, ktorý sa mu kladie za vinu, priznal a vyhlásil, že spáchal skutok, za ktorý je stíhaný. Obvinený sa za svoje konanie ospravedlnil poškodenej strane a uviedol, že súhlasí so zmierom. 

Poškodení XXXXX a XXXXX uviedli, že súhlasia so zmierom, pričom od obvineného nepožadujú v rámci mediácie náhradu škody, nakoľko odcudzené veci im  boli vrátené. Poškodení súčasne vyhlásili, že týmto sú ich nároky vo vzťahu k obvinenému v súvislosti s náhradou škody a inej ujmy spôsobenej trestným činom v celom rozsahu uspokojené a iné požiadavky na obvineného nemajú. 

	Skutočnosť uzavretia zmieru medzi obvineným XXXXX a poškodenými XXXXX a XXXXX je zrejmá z písomného zmieru uzatvoreného dňa 22.01.2013 v kancelárii probačnej a mediačnej úradníčky Okresného súdu v Žiline.

	Z listinných dôkazov, zabezpečených v priebehu prípravného konania vypovedajúcich o osobe páchateľa vyplýva, že obvinený XXXXX nemá v odpise z Registra trestov GP SR žiadny záznam.

	Obvinený XXXXX zložil dňa 24.01.2013 na účet Krajskej prokuratúry v Žiline č. 7000231396/8180, vedenom v štátnej pokladnici sumu vo výške 100,-Eur. 

	V rámci zmieru uzatvoreného medzi obvineným a poškodenými zo dňa 22.01.2013 bol určený ako adresát peňažnej sumy určenej na všeobecne prospešné účely Občianske združenie Straník, Žilina - Zástranie č. 49. Výška peňažnej sumy určenej na verejnoprospešné účely bola stanovená u XXXXX na 100,-Eur. Z uvedenej sumy 50 % patrí štátu na peňažnú pomoc poškodeným podľa osobitného zákona  a 50% t.j. 50,-Eur, patrí Občianske združenie Straník, Žilina - Zástranie č. 49, IČO: 37 805 428, pričom uvedená suma bude bezodkladne po nadobudnutí právoplatnosti tohto uznesenia poukázaná na účet vedený v XXXXX XXXXX.

	Za prečin porušovania domovej slobody podľa § 194 ods. 1 Tr. zák. dovoľuje Trestný zákon uložiť trest odňatia slobody až na dva roky.

	Podľa § 220 ods. 1 Tr. por. v konaní o prečine, na ktorý zákon ustanovuje trest odňatia slobody, ktorého horného hranica neprevyšuje päť rokov, môže prokurátor so súhlasom obvineného a poškodeného rozhodnúť o schválení zmieru a zastaviť trestné stíhanie, ak obvinený
a)vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a určito,
b)nahradil škodu, pokiaľ bola činom spôsobená, alebo urobil iné opatrenia na náhradu škody, alebo inak odstránil ujmu vzniknutú trestným činom, a
c)zloží na účet súdu a v prípravnom konaní na účet prokuratúry peňažnú sumu určenú konkrétnemu adresátovi na všeobecne prospešné účely, a táto peňažná suma nie je zrejme neprimeraná závažnosti spáchaného trestného činu
a vzhľadom na povahu a závažnosť spáchaného činu, na mieru akou bol trestným činom dotknutý verejný záujem, na osobu obvineného a na jeho osobné a majetkové pomery považuje takýto spôsob rozhodnutia za dostačujúci.

	Podľa § 215 ods. 1 písm. g) Tr. por. prokurátor zastaví trestné stíhanie, ak sa schváli zmier medzi obvineným a poškodeným.

	Vzhľadom k uvedeným skutočnostiam konštatujem, že v danej veci boli splnené zákonné podmienky stanovené v § 220 Tr. poriadku v smere rozhodnutia o schválení zmieru a zastavení trestného stíhania. Vo veci ide o konanie o prečine, za ktorý Trestný zákon ustanovuje trest odňatia slobody s hornou hranicou neprevyšujúcou päť rokov, obvinený vyhlásil, že spáchal skutok, za ktorý je stíhaný, pričom nie sú odôvodnené  pochybnosti o slobodnosti, vážnosti a určitosti tohto vyhlásenia, škoda nebola zo strany poškodených nároková, obvinený zložil na účet prokuratúry peňažnú  sumu určenému konkrétnemu adresátovi na  všeobecne prospešné účely a  táto suma nie je zrejmé neprimeraná závažnosti spáchaného trestného činu a vzhľadom  na  povahu  a  závažnosť  tohto  trestného  činu,  mieru,  akou  bol dotknutý verejný záujem, na osobu obvineného a na  jeho osobné a majetkové pomery možno prijať záver, že rozhodnutie o schválení zmieru je dostačujúce a odôvodnené. Naviac je potrebné poukázať na skutočnosť, že sám obvinený ako i poškodení udelili súhlas k takémuto rozhodnutiu prokurátora.

	Na základe uvedeného som rozhodol tak, ako je uvedené vo výrokovej časti tohto uznesenia.

Poučenie: 
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Ľuboš Kríž
prokurátor